El manual del KWordQuiz

# El manual del KWordQuiz

Hedlund, Peter `<peter.hedlund@kdemail.net>`

Traductor: Daniel Fortuny Anguera
Traductor: Antoni Bella
revisió Aplicacions 23.08 (4 de juliol de 2023)

Dret de reproducció © 2003, 2004, 2005, 2008 Peter B. Hedlund

Avís legal

El KWordQuiz és un programa d'aprenentatge de vocabulari per al KDE.

Capítol 1. Introducció
Introducció

# Capítol 1. Introducció

El KWordQuiz és una eina potent que permet dominar nous vocabularis. Pot ser un idioma o qualsevol altre tipus de terminologia.

## Fàcil utilització

Amb el KWordQuiz construïu el vostre document de vocabulari en una manera senzilla i intuïtiva. La disposició bàsica és una quadrícula de dues columnes, en la qual apareix el vocabulari sota una forma que es coneix i a sota una altra forma que es vol aprendre. Canvieu els títols de les columnes per a veure el que esteu practicant.

### Tipus de qüestionari

Una vegada enteneu el vocabulari, estareu preparat per a començar un qüestionari. Possiblement, voldreu començar amb una sessió de Targetes ràpides. Per a passar a continuació a un qüestionari de tria múltiple o a enfrontar directament el mètode de preguntes i respostes. Obtindreu una revisió immediata i directa sobre les respostes correctes o incorrectes, i tindreu la possibilitat de tornar a respondre les respostes incorrectes, millorant així la seva eficàcia d'aprenentatge. Si necessiteu una mica d'ajuda, podreu utilitzar la funció d'índex.

### Mètodes d'utilització

Abans de començar cal triar com voleu fer l'exercici. El KWordQuiz ofereix tres modes diferents per a fer l'aprenentatge més eficaç. Els modes diferents fan possible decidir quina columna s'empra com a pregunta, resposta o ambdós. A més podeu triar fer servir un ordre seqüencial o aleatori.

### Documents de vocabulari

El KWordQuiz pot obrir diversos tipus de dades de vocabulari. El format predeterminat és `.kvtml`, un format de fitxer utilitzat per diversos programes KDE. El KWordQuiz també pot obrir fitxers `.wql` creats pel KWordQuiz per a Windows®, els fitxers `.csv` amb el text separat per comes, els fitxers `.voc` creats per l'antiga versió del Vokabeltrainer, els fitxers `.xdxf` i `.xml.gz` creats per les antigues versions del Pauker.

El KWordQuiz pot registrar els vostres documents de vocabulari sota diferents formats. De manera predeterminada és el format `.kvtml` utilitzat per altres programes KDE. Una altra opció disponible és el text separat amb comes `.csv`.

Podeu tenir oberts simultàniament diversos fitxers i copiar o desplaçar amb facilitat entrades entre els fitxers.

Capítol 2. Referència d'ordres
Referència d'ordres

# Capítol 2. Referència d'ordres

## El menú d'Opcions

El menú proporciona 3 opcions diferents per al qüestionari que no són excloents entre elles.

### Nota

El nom dels menús canviaran per a reflectir els títols de les columnes del document de vocabulari actiu. El mode seleccionat s'aplicarà a Targetes ràpides, Tria múltiple i Preguntes i respostes.

Opcions → Barreja

  En el transcurs del qüestionari se us donaran les opcions en ordre aleatori, però cada es processarà una vegada.

Opcions → Columna 1 -> Columna 2

  En el transcurs del qüestionari se us donaran les entrades de la columna 1 i se us demanarà que indiqueu les entrades corresponents de la columna 2.

Mode → Columna 2 -> Columna 1

  En el transcurs del qüestionari se us donaran les entrades de la columna 2 i se us demanarà que indiqueu les entrades corresponents de la columna 1.

Capítol 3. La pàgina de benvinguda
La pàgina de benvinguda

# Capítol 3. La pàgina de benvinguda

En obrir el KWordQuiz, es mostrarà la pàgina de benvinguda. Aquesta pàgina llistarà tot els conjunts oberts anteriorment. A més, permet crear un conjunt nou, obrir-ne un des d'un fitxer o descarregar-lo des d'Internet. Finalment, també podeu triar quin mode principal voleu utilitzar.

Capítol 4. L'Editor de Vocabulari
L'Editor de Vocabulari

# Capítol 4. L'Editor de Vocabulari

L'àrea de document del vocabulari té l'aspecte d'una quadrícula similar a un full de càlcul. La quadrícula està constituïda per cel·les organitzades en dues columnes i una sèrie de files. Cada columna i cada línia tenen un encapçalament. Els encapçalaments de les columnes s'utilitzen per a especificar els títols del document de vocabulari. Es poden configurar editant la primera fila.

Podeu fer clic a una cel·la de la quadrícula per a fer-la activa. Podeu fer servir les fletxes amunt i avall per a moure's amunt i avall per la taula, i el tabulador per a anar a l'element següent.

En el document, confeccioneu una llista de vocabulari introduint parells de mots a les dues columnes. Podeu introduir el text en la cel·la activa simplement començant a escriure. La cel·la estarà llavors en el mode d'edició i podreu seleccionar la totalitat o part del text. Podeu editar una cel·la fent doble clic de ratolí o prement la tecla F2, i també fer els canvis directament a la cel·la.

Quan acabeu d'escriure una entrada, premeu la tecla Retorn i la cel·la següent es tornarà automàticament activa. Per tant, és fàcil introduir ràpidament diverses entrades. No hi ha límit en les files que pot contenir un document.

Capítol 5. Sessió de targetes ràpides
Sessió de targetes ràpides

# Capítol 5. Sessió de targetes ràpides

Seleccioneu Targetes ràpides en el plafó de navegació per a començar una sessió de Targetes ràpides sobre les entrades del document de vocabulari actiu. S'utilitzarà el mode seleccionat en el menú Opcions. Si canvieu les opcions durant una sessió, la sessió s'iniciarà des del començament.

Si treballeu amb expressions llargues, la finestra es pot redimensionar per a disposar de més espai. La mida de la lletra (seleccionada per l'editor) també influirà sobre com s'ajustarà el text en les parts diferents de la finestra.

En iniciar es visualitzarà la cara davantera de la targeta. Utilitzeu Comprova per a veure l'altre costat.

Per a anar a la targeta següent, seleccioneu Ho sé per a comptar la targeta com a correcta o, No ho sé per a comptar la targeta com a incorrecta.

Seleccioneu Repeteix els errors per a repetir les targetes que s'han comptat com a incorrectes.

Seleccioneu Torneu-ho a intentar per a iniciar la sessió des del començament de nou. Si utilitzeu un mode aleatori, les targetes es tornaran a barrejar.

La secció resultant a la part superior de la pantalla mostra el nombre total de targetes, el nombre de targetes que veieu, el nombre de targetes comptades com a correctes i el nombre de targetes comptades com a incorrectes.

Capítol 6. Sessió de tria múltiple
Sessió de tria múltiple

# Capítol 6. Sessió de tria múltiple

Seleccioneu Tria múltiple en la pàgina de benvinguda per a començar una sessió de tria múltiple sobre les entrades en el document de vocabulari actiu. S'utilitzarà el mode seleccionat en el menú Opcions. Si canvieu el mode durant una sessió, la sessió s'iniciarà des del començament.

Si treballeu amb expressions llargues, la finestra es pot redimensionar per a disposar de més espai. La mida de la lletra (seleccionada per l'editor) també influirà sobre com s'ajustarà el text en les diferents parts de la finestra.

En l'exemple següent l'usuari dona una resposta incorrecta a la pregunta. Ell o ella està responent a la següent qüestió.

Les eleccions possibles es mostren al mig de la pantalla. Seleccioneu aquella que penseu que sigui correcte. Utilitzeu Comprova per a veure si la resposta és correcta. Si vàreu activar el mode automàtic en Configuració la vostra selecció es comprovarà immediatament.

Seleccioneu Repeteix els errors per a repetir les targetes que s'han comptat com a incorrectes.

Seleccioneu Torneu-ho a intentar per a iniciar la sessió des del començament de nou. Si utilitzeu un mode aleatori, les targetes es tornaran a barrejar.

A la part superior de la pantalla es mostra una secció de marcador amb el nombre total de preguntes, el nombre de preguntes a les quals s'ha respost, el nombre de respostes correctes i el nombre de respostes incorrectes.

Capítol 7. Sessió de preguntes i respostes
Sessió de preguntes i respostes

# Capítol 7. Sessió de preguntes i respostes

Seleccioneu Preguntes i respostes en el plafó de navegació per a començar una sessió de Preguntes i respostes sobre les entrades en el vocabulari actiu. S'utilitzarà el mode seleccionat en el menú Mode. Si canvieu el mode durant una sessió, la sessió s'iniciarà des del començament.

Si treballeu amb expressions llargues, la finestra es pot redimensionar per a disposar de més espai. La mida de la lletra (seleccionada per l'editor) també influirà sobre com s'ajustarà el text en les diferents parts de la finestra.

En l'exemple següent l'usuari dona una resposta correcta a la qüestió anterior (per a veure el comportament en una resposta incorrecta, vegeu el capítol Tria múltiple). Ell o ella està responent a la qüestió següent.

La vostra pregunta apareix en el centre. Escriviu la resposta al camp d'edició. Utilitzeu Comprova o Retorn per a comprovar si la resposta és correcta.

Seleccioneu Consell per a obtenir la lletra correcta de la resposta. A Configuració podreu optar per comptar qualsevol pregunta en què utilitzeu la funció de consell com a incorrecta.

Seleccioneu Repeteix els errors per a repetir les targetes que s'han comptat com a incorrectes.

Seleccioneu Torneu-ho a intentar per a iniciar la sessió des del començament de nou. Si utilitzeu un mode aleatori, les targetes es tornaran a barrejar.

A la part superior de la pantalla es mostra una secció de marcador amb el nombre total de preguntes, el nombre de preguntes a les quals s'ha respost, el nombre de respostes correctes i el nombre de respostes incorrectes.

Capítol 8. Omplir els espais en blanc
Omplir els espais en blanc

# Capítol 8. Omplir els espais en blanc

«Omplir els espais en blanc» és un mode potent d'utilització del KWordQuiz. És un tipus de qüestionari que cal descriure'l amb més detall.

Considereu la taula següent. Això podria ser una llista de vocabulari en el KWordQuiz:

| Anglès | Alemany
--- | --- | ---
1 | We own a computer | Wir besitzen einen Computer
2 | We own a computer | Wir [besitzen] einen Computer
3 | We own a computer | Wir [besitzen einen] Computer
4 | We own a computer | Wir [besitzen] einen [Computer]

Cal tenir en compte la col·locació dels claudàtors. Detallen com haureu de contestar el qüestionari.

En el primer no hi ha claudàtors. Suposem que el text en anglès sigui la pregunta i el text en alemany la resposta. Per a una resposta correcta haureu de donar l'expressió sencera «Wir besitzen einen Computer».

En el segon, el KWordQuiz us mostra la pregunta i també «Wir........ einen Computer». Per a una resposta correcta és suficient escriure «besitzen».

En el tercer mostra que un espai buit pot constar de més d'una paraula. La resposta correcta és «besitzen einen».

En el quart hi ha dos buits. Per a indicar-ho en la resposta haureu d'escriure «besitzen; Computer», és a dir, separar els buits amb un punt i coma amb la finalitat d'obtenir una resposta correcta.

Els buits marcats només són significatius si apareixen en la resposta. D'altra manera els claudàtors seran ignorats. A més, els claudàtors no tenen efecte en els qüestionaris de tria múltiple. Per a simplificar la creació de documents de vocabulari de tipus «Omplir els espais en blanc» hi ha ordres de menú per a marcar i desmarcar els espais en blanc. Naturalment també podeu escriure els claudàtors. El KWordQuiz us comprova la sintaxi. Si el text apareix en vermell, ens indicarà que hi ha un error amb els claudàtors i que el qüestionari no pot començar.

Capítol 9. Impressió
Impressió

# Capítol 9. Impressió

El KWordQuiz ofereix la possibilitat d'imprimir els documents de vocabulari en diversos formats. Les opcions d'impressió són disponibles en l'editor del KWordQuiz. En seleccionar Imprimeix... es mostrarà un menú a on podreu seleccionar imprimir el document com una llista de vocabulari (és a dir, tal com es mostra en l'editor), com un exercici de vocabulari o com targetes ràpides. Una vegada seleccionat el mode, es mostrarà el diàleg d'impressió estàndard de KDE.

Llista de vocabulari. El vocabulari l'imprimireu tal com s'indica a l'editor; incloent-hi la lletra, l'alçada de les files i l'amplada de les columnes. Comproveu que les columnes són prou estretes perquè càpiguen a la pàgina.

Examen de vocabulari. El vocabulari s'imprimirà tal com s'indica a l'editor; a part que es deixarà buida la columna de la dreta i s'afegirà una tercera columna per a valorar el resultat. Les opcions utilitzades incloses: la lletra, l'alçada de les files i l'amplada de les columnes. Comproveu que les columnes són prou estretes perquè càpiguen a la pàgina.

Targetes ràpides. Dues per pàgina de 7,62×12,7 cm. Les targetes sempre s'imprimiran en horitzontal.

Capítol 10. Diàlegs
Diàlegs

# Capítol 10. Diàlegs

## Configuració general

Podeu seleccionar amb quin tipus de sessió haurà de començar un vocabulari obert recentment. Anar directament a un qüestionari pot evitar que vegeu amb antelació cap de les entrades.

Per a totes les sessions podeu escollir el recompte de resultats en forma de percentatges o números.

### Suggeriment

Tingueu en compte que els paràmetres s'apliquen automàticament.

Configuració de les columnes
Configuració de les columnes

## Configuració de les columnes

Podeu obrir aquest diàleg des de l'editor.

Utilitzeu aquest diàleg per a definir els títols de les columnes i l'idioma de les columnes. Feu clic en un idioma per a seleccionar-lo o tanqueu el diàleg per a descartar tots els canvis.

Capítol 11. Crèdits i llicència
Crèdits i llicència

# Capítol 11. Crèdits i llicència

KWordQuiz

Copyright del programa 2003-2008 Peter B. Hedlund `(peter.hedlund AT kdemail.net)` 2023 Carl Schwan `(carl AT carlchwan.eu)`

Copyright de la documentació 2003-2008 Peter B. Hedlund `(peter.hedlund AT kdemail.net)`

Traductor de la documentació: Daniel Fortuny Anguera `(dfortuny AT xtec.net)`

Traductor/Revisor de la documentació: Antoni Bella `(antonibella5 AT yahoo.com)`

Aquesta documentació està llicenciada d'acord amb les clàusules de la Llicència de Documentació Lliure de GNU.

Aquest programa està llicenciat d'acord amb les clàusules de la Llicència Pública General de GNU.